אופטימיות בעקבות ה-0:4 על ואדוז. טועמה: "לא הייתי אומר שזה גמור"
למרות הניצחון הקל יחסית על ואדוז (0:4), בחדר ההלבשה של הפועל תל אביב היה מאוד שמח. השחקנים חגגו דקות ארוכות וגם דרור קשטן הרשה לעצמו לחייך. בקבוצה חלקו שבחים לעמרי קנדה על משחק מצוין עם שער ושני בישולים, ולא רק לו. גם הבעלים אלי טביב נכנס לחדר ההלבשה ולחץ ידיים לשחקנים. "הפועל ת"א תהיה עוד הרבה יותר טובה", אמר טביב המאושר.
קנדה וסלים טועמה העניקו יחד ראיון קצר ומבודח. "הרבה זמן אני לא זוכר כזה משחק טוב של עמרי. התחלנו ברגל ימין ואני מקווה שהוא ימשיך ככה", פירגן טועמה. "לא הייתי אומר שזה גמור, למרות שהיתרון גדול". קנדה הוסיף: "זה רק משחק ראשון. אנחנו מאוד שמחים, צריך עוד לעבוד קשה ויש דרבי ביום ראשון. זה לא גמור, אבל הסיכויים מאוד טובים".
לקראת המשחק מול מכבי ת"א במסגרת גביע הטוטו אמר הקשר: "צריכים לבוא ולשחק כמו שאנחנו יודעים. דרבי זה דרבי - צריך להיות מוכנים, להכין את עצמנו ולשמח את הקהל". המגן הסכים: "את הדרבי הזה צריך לנצח בשביל האוהדים. כמו שהאוהדים שרים שהדרבי זה מעל הכל, זה באמת ככה. אני מרגיש כמו שחקן בית בהפועל, אני פה כבר עונה רביעית ולא יהיה מאושר ממני לנצח בשביל האוהדים ולהרגיע קצת את המערכת".
למה אתם מתחבקים?
קנדה: "אני פשוט אוהב אותו".
בינתיים בקבוצה ממשיכים לחשוב על חיזוק. גם לפני המשחק הושגה התקדמות מסוימת במו"מ מול לילסטרום על הקשר נוסא איגייבור. הפועל הגישה הצעה של 850 אלף יורו עבור 80 אחוז מכרטיסו של הניגרי בן ה-20, ובמועדון מחכים לתשובת המועדון הנורבגי.